বাপু নাদকর্নী
রমেশচন্দ্র গঙ্গারাম বাপু নাদকর্নী (উচ্চারণ; হিন্দি: बापू नाडकर्णी; জন্ম: ৪ এপ্রিল, ১৯৩৩ - মৃত্যু: ১৭ জানুয়ারি, ২০২০) তৎকালীন ব্রিটিশ ভারতের বোম্বে প্রেসিডেন্সির নাশিক এলাকায় জন্মগ্রহণকারী ভারতীয় আন্তর্জাতিক ক্রিকেটার ছিলেন। ভারত ক্রিকেট দলের অন্যতম সদস্য ছিলেন তিনি। ১৯৫৫ থেকে ১৯৬৮ সময়কালে ভারতের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ভারতীয় ক্রিকেটে মহারাষ্ট্র ও মুম্বই দলের প্রতিনিধিত্ব করেন। দলে তিনি মূলতঃ অল-রাউন্ডার হিসেবে খেলতেন। বামহাতে ব্যাটিংয়ের পাশাপাশি স্লো লেফট-আর্ম অর্থোডক্স বোলিংয়ে পারঙ্গমতা প্রদর্শন করেছেন বাপু নাদকর্নী।